|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ  ΠΕΡΙΦΕΡΕΙΑ  ΑΝΑΤΟΛΙΚΗΣ ΜΑΚΕΔΟΝΙΑΣ ΚΑΙ ΘΡΑΚΗΣ  ΠΕΡΙΦΕΡΕΙΑΚΗ ΕΝΟΤΗΤΑ ΕΒΡΟΥ  ΓΡΑΦΕΙΟ ΑΝΤΙΠΕΡΙΦΕΡΕΙΑΡΧΗ  Ταχ. Δ/νση: Καραολή & Δημητρίου 40  Τ.Κ. 681 32, Αλεξανδρούπολη  Τηλ.: 25513-50452  E-mail: info@nomevrou.gr  info.evrou@pamth.gov.gr | Αλεξανδρούπολη, 11-1-2021 |

**ΔΕΛΤΙΟ ΕΝΗΜΕΡΩΣΗΣ**

Ο Αντιπεριφερειάρχης Έβρου Δημήτριος Πέτροβιτς τίμησε τους δύο αστυνομικούς του Τμήματος Τροχαίας Αλεξανδρούπολης, οι οποίοι προ ημερών διέσωσαν πολίτη που κινδύνευε από ορμητικό χείμαρρο. Ο κ. Πέτροβιτς επέδωσε «ΕΠΑΙΝΟ» στον Αρχιφύλακα Ανδρέα Τσολάκη και στον Υπαρχιφύλακα Γεώργιο Δεληανδρέα για την ανιδιοτελή προσφορά τους πέραν του υπηρεσιακού καθήκοντος, θέτοντας υπεράνω όλων την προστασία της ανθρώπινης ζωής.

«Οι δύο αστυνομικοί, ο Αρχιφύλακας Ανδρέας Τσολάκης και ο Υπαρχιφύλακας Γεώργιος Δεληανδρέας, αποτελούν λαμπρό παράδειγμα της αξιοσύνης και του υψηλού επιπέδου εκπαίδευσης που διακρίνει τα στελέχη της Ελληνικής Αστυνομίας και δη του τόπου μας. Με αυταπάρνηση, αίσθημα ευθύνης και προσφοράς στο κοινωνικό σύνολο, προχώρησαν στην ηρωική πράξη διάσωσης ενός συμπολίτη μας που βρισκόταν σε κίνδυνο. Ας αποτελέσουν παράδειγμα προς μίμηση για όλους μας. Άλλωστε Πολιτική Προστασία είναι ο κάθε ένας από εμάς», δήλωσε ο κ. Πέτροβιτς.

Παρόντες στην παράδοση της τιμητικής διάκρισης ήταν ο Διευθυντής Αστυνομίας Αλεξανδρούπολης Λάμπρος Τσιάρας και η Διοικητής του Τμήματος Τροχαίας Αλεξανδρούπολης Θεοπούλα Χατζηπαύλου.